b'\n_START_ARTICLE_\nReceptorski kanal\xc4\x8dek\n_START_PARAGRAPH_\nReceptorski kanal\xc4\x8dki, tudi ionotropni receptorji ali na kanal\xc4\x8dek vezani receptorji, so ionski kanal\xc4\x8dki, katerih podenota so receptorji za vezavo specifi\xc4\x8dnih ligandov. Zve\xc4\x8dujejo prevodnost za specifi\xc4\x8dne katione ali za kloridni ion. Mednje sodijo na primer nikotinski receptor, receptor GABAA in glutamatni receptor.\n_START_SECTION_\nDelovanje\n_START_PARAGRAPH_\nReceptorski kanal\xc4\x8dki u\xc4\x8dinkujejo zelo hitro in povzro\xc4\x8dijo bodisi depolarizacijo \xc5\xbeiv\xc4\x8dne celice ter spro\xc5\xbeijo akcijski potencial ali pa hiperpolarizirajo \xc5\xbeiv\xc4\x8dno celico in zavrejo pro\xc5\xbeenje akcijskega potenciala. Gre za transmembranske beljakovine, sestavljene iz ve\xc4\x8d podenot, ki tvorijo poro (ionski kanal\xc4\x8dek) in le-ta predira membrano. \xc5\xbdiv\xc4\x8dni prena\xc5\xa1alec se kot ligand ve\xc5\xbee na vezavno mesto, ki le\xc5\xbei zunajceli\xc4\x8dno, in ob tem se hipoma odpre ionski kanal\xc4\x8dek, ki omogo\xc4\x8di prehod ustreznih ionov skozi membrano._NEWLINE_Nadzorujejo najhitrej\xc5\xa1e sinapti\xc4\x8dne dogodke v \xc5\xbeiv\xc4\x8devju in omogo\xc4\x8dajo u\xc4\x8dinek \xc5\xbeiv\xc4\x8dnega prena\xc5\xa1alca na postsinapti\xc4\x8dno membrano \xc5\xbeivca ali mi\xc5\xa1i\xc4\x8dne celice. Ekscitatorni \xc5\xbeiv\xc4\x8dni prena\xc5\xa1alci, kot sta acetilholin v \xc5\xbeiv\xc4\x8dno-mi\xc5\xa1i\xc4\x8dnem stiku ali glutamat v osrednjem \xc5\xbeiv\xc4\x8devju, praviloma pove\xc4\x8dajo prepustnost membrane za natrijeve in kalijeve ione, pri \xc4\x8demer se celica depolarizira in se pove\xc4\x8da verjetnost spro\xc5\xbeenja akcijskega potenciala. Odprtje kanal\xc4\x8dka se zgodi v milisekundi po vezavi liganda.'